•Posúdenia vplyvu

Tento návrh je podporený posúdením vplyvu uvedeným v sprievodnom pracovnom dokumente útvarov Komisie SWD(2020) 541.

Výbor pre kontrolu regulácie preskúmal návrh posúdenia vplyvu na svojom zasadnutí 13. decembra 2017 a predložil svoje stanovisko (kladné s výhradami) 15. decembra 2017 s uvedením, že správa o posúdení vplyvu sa má upraviť tak, aby zohľadňovala odporúčania výboru týkajúce sa konkrétnych aspektov. Tie sa týkali, po prvé, budúcnosti systému e-CODEX; výbor sa domnieval, že nie je dostatočne objasnené, či výber hosťujúcej agentúry už odsúhlasili Rada aj Komisia. Po druhé, výbor sa domnieval, že v správe sa má podrobnejšie vysvetľovať, prečo sa systém e-CODEX tak málo používa a ako navrhované nariadenie prekoná existujúce prekážky. Po tretie, výbor sa domnieval, že porovnanie dvoch možností hosťovania systému e-CODEX má byť vyváženejšie a nestrannejšie. Komisia aktualizovala svoje posúdenie vplyvu s cieľom odpovedať na tieto hlavné pripomienky a vyriešiť niekoľko iných pripomienok predložených výborom.

V posúdení vplyvu sa hodnotilo niekoľko legislatívnych a nelegislatívnych možností. Niektoré možnosti boli zamietnuté hneď na začiatku. Možnosť vytvorenia samostatného právneho subjektu bola napríklad zamietnutá, pretože takéto opatrenie by bolo neprimerané vzhľadom na obmedzené úlohy, ktoré by mu boli zverené. Ďalej bola rovnako zamietnutá možnosť používania vývoja alternatívneho systému, a to najmä preto, lebo súčasné riešenie e-CODEX sa pri konaniach, v rámci ktorých sa už používa, osvedčilo ako veľmi účinné a efektívne, pričom možno odôvodnene predpokladať návratnosť z 24 miliónov EUR investovaných do jeho vytvorenia. Komerčné riešenie by bolo okrem toho problematické z dôvodu zaistenia dlhodobej udržateľnosti, ako aj integrity údajov, keďže vlastník alternatívneho systému by mal teoreticky prístup k prenášaným údajom. Ani odovzdanie systému e-CODEX členskému štátu alebo konzorciu členských štátov nebolo možné zvážiť, keďže členské štáty túto možnosť jednoznačne zamietli. Uprednostňovali, ako je to vyjadrené v záveroch Rady, odovzdanie zodpovednosti za prevádzkové riadenie systému e-CODEX agentúre eu-LISA.

Za týchto podmienok sa posudzovali dve možnosti v rámci základného scenára (pričom ani v jednej by sa nezabezpečovalo trvalé prevádzkové riadenie, čo by viedlo ku skončeniu funkčnosti systému e-CODEX). Spomedzi nich sa za najvhodnejšiu považovala možnosť odovzdania systému e-CODEX agentúre. Alternatívna možnosť spočívajúca v zabezpečení prevádzkového riadenia systému e-CODEX Komisiou sa považovala za menej vhodnú, keďže by bolo zložitejšie zaistiť účasť členských štátov na riadení systému. Členské štáty považujú za dôležité, aby sa pri riadení systému v plnej miere rešpektovala nezávislosť vnútroštátneho súdnictva. Agentúra môže byť aj flexibilnejším riešením, ktorým sa umožní lepšie zohľadnenie príspevkov zainteresovaných strán. Z existujúcich agentúr mala iba eu-LISA príslušné skúsenosti s riadením informačných systémov v oblasti spravodlivosti a vnútorných vecí, preto by jej mala byť zverená aj úloha riadenia systému e-CODEX.

Z posúdenia vplyvu vyplynulo, že používanie systému e-CODEX môže byť prospešné pre digitalizáciu justície, keďže sa ním uľahčia a zrýchlia cezhraničné občianske súdne konania a trestné konania, ako aj justičná spolupráca. Prispeje k zlepšeniu fungovania digitálneho jednotného trhu, lebo sa ním zefektívnia cezhraničné konania, a bude mať priaznivý vplyv na boj proti cezhraničnej trestnej činnosti, pretože sa ním uľahčí spolupráca medzi príslušnými orgánmi. Používaním systému e-CODEX v cezhraničných občianskych súdnych konaniach a trestných konaniach sa môžu zefektívniť aj vnútroštátne súdy.

V otázke možností na zabezpečenie prevádzkového riadenia systému e-CODEX z posúdenia vplyvu vyplynulo, že regulačná agentúra EÚ ako eu-LISA bude mať na tento účel vhodné kapacity. Agentúra dokáže prispôsobiť systém e-CODEX technickým potrebám členských štátov, ktoré systém e-CODEX používajú. Zabráni sa tým asymetrickému vývoju na vnútroštátnej úrovni, ktorý by mohol zasahovať do interoperability medzi vnútroštátnymi systémami členských štátov.

MSP a mikropodniky môžu využívať výhodu digitalizácie cezhraničných občianskych súdnych konaní a trestných konaní, ktoré systém e-CODEX uľahčuje. Možnosť podávať podnety na súdy on-line, napríklad návrhov na vydanie európskeho platobného rozkazu alebo návrhov v rámci európskeho konania vo veciach s nízkou hodnotou sporu (ak ich vnútroštátne právo umožňuje), prinesie úsporu vyplývajúcu z nižších nákladov na poštovné a efektívnejších a kratších konaní. MSP (ani ďalší prevádzkovatelia) nebudú znášať žiadne dodatočné náklady na používanie systému e-CODEX v rámci osobitného právneho konania.